ছাপানো শুরু হয়ে গিয়েছে। এ বার প্রকাশ্যে আসার অপেক্ষা। একই সঙ্গে বাতিল হয়েছিল ৫০০ ও ১০০০ টাকার নোট। ক’দিনের মধ্যেই নতুন রূপে ফিরে আসে ৫০০ টাকার নোট। কিন্তু এখনও ফিরে আসেনি ১০০০ টাকার নোট।
একটি সর্বভারতীয় দৈনিকের খবর অনুযায়ী, রিজার্ভ ব্যাঙ্ক অফ ইন্ডিয়া ইতিমধ্যেই ১০০০ টাকার নোট ছাপানো শুরু করেছে। ওই সংবাদপত্রে রিজার্ভ ব্যাঙ্কের এক কর্তার বক্তব্য উল্লেখ করে দাবি করা হয়েছে, জানুয়ারি মাসেই নতুন ১০০০ টাকার নোট বাজারে আসার কথা ছিল। কিন্তু ৫০০ টাকার নোটের চাহিদা মেটাতে গিয়ে তা সম্ভব হয়নি। এখনও পর্যন্ত নতুন ১০০০ টাকার নোট বাজারে আসার সেই দিনটা নিশ্চিত নয়।
গত ৮ নভেম্বর প্রধানমন্ত্রী নরেন্দ্র মোদী একই সঙ্গে চালু ৫০০ ও ১০০০ টাকার নোট বাতিল করে দেন। তখন ১০০০ টাকার নোট বাতিল হলেও তার পরিবর্তে কোনও নতুন নোট আসেনি। ৫০০ টাকার সঙ্গে ২০০০ টাকার নোট আসে। এ বার ১০০০ টাকার নোট আসতে চলেছে। সবুজ ঘেঁষা ধূসর রংয়ের ৫০০ টাকার নোট এবং গোলাপি ১০০০ টাকার নোট এখন পরিচিত। এ বার প্রশ্ন তৈরি হয়েছে, নতুন হাজারি নোট কেমন দেখতে হবে? ইতিমধ্যেই সোশ্যাল সাইটে নানা রংয়ের ছবি দেখা যাচ্ছে। কোনওটা নীল কোনওটা সবুজ। তবে এর কোনওটাই রিজার্ভ ব্যাঙ্ক অফ ইন্ডিয়া থেকে প্রকাশিত নয়। এখনও পর্যন্ত গোটাটাই রহস্যে মোড়া।
তবে খুব শীঘ্রই যে তা বাজারে আসতে চলেছে, সেটা স্পষ্ট। কারণ, আরবিআই সূত্রের খবর, ইতিমধ্যেই চাহিদা মতো নতুন ৫০০ টাকার নোট ছাপা শেষ হয়ে গিয়েছে। এখন হাজারি নোট ছাপা চলছে।